作者:馮取洽
標題:沁園春
內容:舉世紛紛，風靡波流，名氛利埃。有幽人嘉遁，長年修潔，寒花作伴，竟日徘徊。餐薦夕英，杯迎朝露，世味何如此味哉。揚揚蝶，盡弄芳來往，我又奚猜。雙溪約玉林梅。擬真到莊門一扣開。奈衢山風急，勒教回駕，橫壙水弱，未許浮杯。恨結停雲，神馳落月，白雪風前忽墮來。教兒唱，侑蓑翁一醉，無悶堪排。